ወያነ፡ መተንፈሲ ዝሰኣነት ኣልባ-ሓምሓም

ዘገርም ኢዩ! መንግስቲ ኮንካ ወይ ውድብ ኮንካ ሃገር ክትመርሕ ኮምፓስ ክትባለሸወካ እንከላ ኣንፈትካ ሲሕትካ ኣብ ዘይትፈልጦ ትጸድፍ ወይ ኣብ ህጉም ትኣቱ። ወያነ ናብ ኩሉ መኣዝናት ክትንቃሳቐስ ፈቲና መውጺኢ ከኣ ሲኢና፡ ንምሸቱኸ ደኣ ናበይ ኢያ?

ወያነ ብጎይቶታ ተላኢኻ ኣብ ሶማል ወራር ኣካይዳ፡ ከይተዓወተት ተደሲቓ ወጺኣ እንተበልኩ ዘገርም ኣይኮነን ወይ ከኣ ምስ ኣልሸባብ ተሳማሚዓ ኣንሳሒባ እንተበልኩ ሓሶት ኣይኮነን፡ ኣብ ከንያ ኣልሸባብ ብተደጋጋሚ ከተጥቅዕ እንከላ ኣብ ውሽጢ ኢትዮጲያ ግን ዝፈጸመቶ መጥቃዕቲ የለን።እኳዳ ኢትዮጵያ ኣብ ሰሜን ከንያ ዶብ ጢሒሳ ከተጥቅዕ ተራእያ ስለምንታይ ኢዩ እዚ ኩሉ ዕግርግር ካብ ሶማል ናብ ሰሜን ከንያ? ብወገን ምብራቕ ሱዳን ሸፋቱ ኢዮም እንዳበልካ ተኹሲ ምኽፋት፡ እቲ መልሲ ብሩህ ኢዩ ነቲ ናይ ኦሮሞ ምንቅስቓስ ከይተበገሰ ከሎ ንምድሃል ወይ ከኣ ንሕና ኣብዝኾነ ግዜ ዋላ ዶብ ጢሒስና ዝደለናዮ ክንገብር ንኽእል ኢና ንምባል ኢያ እዚ ኩሉ ትገብሮ ዝነበረት ናይ ዓመጽ ምንቅስቓሳት።

ጎይቶታ እቲ ዝተኹቡላ ዝነበሩ ምስ ጎደላ ትኳቦ መታን ክትረክብ ከኣ መደባ ኣውጽአት ኮይኑ ግን ህዝቢ ዝደልዮ ስለ ዘይኮነ ከኣ ህዝቢ ዝነበሮ ናይ ውሽጡ ስሚዒት ክግንፍል ጀመረ። ነቲ ብዓሌት ዝፈላለየቶ ህዝቢ እትዮጵያ ከኣ ምረቱ ክገልጽ ናብ ኣደባባይ ወጸ፡ ወያነ ከምኡ ዝቕጽልን ቆላሕታ ዝረክብን ኣይመሰላን፡ ኮይኑ ከኣ ኣብ ሙሉእ ሃገር ተዘርገሐ። ዓለምውን ነቶም ኣሸበርቲ ትብሎም ዝነበረት ወያነ ማለት ንኦሮሞ ክሰምዖም ስለ ዝጀመረ ጉደይ ወጻእኩ ኢላ ንህዝቢ ኦሮሞ ክትፈላልዮ ጀሚራ ኣላ ውጺኢቱ ከኣ ብሓባር ንሪኦ።

ከምቲ ዝሓለፈ ቀዳምይ ሚኒስተር ዋላ ኣብ ደንከል እሳተ-ጎመራ እንተነተገ ሻዕቢያ ኢያ ገራቶ ዝበሎ፡ ሕጂ ከኣ ምቁጽጻር ምስ ሰኣነቶ ህዝባዊ ምልዓላት ሻዕቢያ ኢያ ገራቶ ክትብል ዘገርም ኣይኮነን። ከምእዉን ወርቂ ዘውጽኡ ዝነበረ ተጨውዮም ክትብል ዘሕፍር ኢዩ፡ ዋላውን እቲ ስእሊ ክትርእዮ ከለኻ ኮፒ አንድ ፐስት(copy and paste) ዝተገብረ ናይ ኣብ ካልእ ቦታ ዝተገብረ ምንቅስቓስ ኢዩ ዝመስል ዋላውን እቲ ቃለ-መሕትት ኣብ ድምጺ ኣመሪካ ዝተገብረ ብመጸናዕቲ ዝቐረበ ኢዩ ዝመስል። ወያነ ንከተእምን ዘየቕረበቶ የለን ኩሉ ፈሺሉ ሕጂውን ከምኡ እንተበለት ዘገርመና ይኮነን።

ወያነ ቀንዲ ናይ ሃገራዊ ባጀታ ካብ ልመናን ትኳቦን ኢዩ፡ ድርቅን ጥምየትን ክመጸላ ለይትን መዓልትን ኢያ ትማህለል፡ ኮይንላ ከኣ ኮይኑ ሰባ ይሳቐ ንሳ ከኣ ንዝመጸ ሓገዝ ትዕንድረሉ። ሓደ ግዚ ሓደ መንገደኛ ካብ በይሩት ለብናን ናብ ካይሮ ግብጺ ይመጽእ፡ እቲ ወዲ ሊብናን ይብሎ ሎሚ ንግሆ ኣብ በይሩት ብርቱዕ ዝናብ ዘኒቡ፡ ወዲ ግብጺ ከኣ ይብሎ ኣምላኽ ይመስገን ኣብዚ ዝናብ ኣይዘንብን ኢዩ። ወያነ ከኣ ድርቕን ጥምየትን ክህሉ ትምህለል ውድብ ኢያ። ድሮውን ጎይቶታ ክተኽቡላ ጀሚሮም ኣለዎ ዋላውን ኣማኸርቲ፡ እዚ ከኣ ኢዩ ድልየታ ነይሩ። ዘይዓቕማ መደብ ኣውጺኣ ካብ መሬቶም ህዝቢ ኣውጺኣ ክትህብትም ዝሓሰበቶ ወያነ ኣብ ልማኖ ኣትያ።

ስለዚ ሓንቲ ኣልባ-ሓምሓም ምሕቋን ምስ በዝሓ ኣብ ውሽጣ ዘሎ ጽዕዲት ምስ ተሓቑነ መተንፈሲ ምስ ሰኣነ፡ ኣልባ ትነቅዕ ዛዕዛዕ ክትብል ትጅመር ኣብ መወዳእታ ከኣ ዝነበረ ትሕዝቶ ይፈስስ። ወያነ ከኣ ንኩሉ ክትሓብእ እንተፈተነት ንውሽጣዊ ናዕብታት ክትዓብጥን ክትደቁሰን እንተፈተነት፡ ንጎረባብቲ እንተተናኸፈትን ደቂሳ ትሓድር መሲልዋ ኢዩ፡ ውጺኢቱ ከኣ ብሓባር ንሪኦ። ወያነ ትብሎን ትገብሮን ሓዲሽ ኣይኮነን ኩሉ ግዜ ክነቅሕ ኣለና።

ዓወት ንሓፋሽ

ኣስመላሽ ገብረመድህን